ORANJESTAD – Relaciona cu eleccion di miembronan di Parlamento di Aruba riba diabierna 25 di juni proximo, Gobierno mediante e decreto nacional di 18 di juni 2021 No.1, DWJZ/1389/21, a dicidi di declara vigente e asina yama Ley Seco, cuminsando diahuebs 24 di juni 2021 pa 6 or di atardi y terminando diasabra 26 di juni 2021 pa 6 or di mainta.\nDurante vigencia di Ley Seco tur localidad cu tin permiso pa bende bebida alcoholico leve of fuerte mester ta cera, mientras cu ta prohibi pa bende, entrega of duna bebida alcoholico leve of fuerte cu ta den e localidadnan aki na publico, cu excepcion di e siguiente casonan:\nTiendanan cu ta bende otro mercancianan banda di bebida alcoholico leve of fuerte (p.e. supermercadonan) por keda habri, bou condicion cu no ta permiti pa bende, entrega of duna bebida alcoholico leve of fuerte cu ta den e tiendanan aki.\nHotelnan y lugarnan di alohamento (logement) por keda habri, bou condicion cu no ta permiti pa bende, entrega of duna bebida alcoholico leve of fuerte si no ta huespednan no-residente di e hotel of lugar di alohamento.\nRestaurantnan cu ta bende bebida alcoholico leve of fuerte por keda habri, bou condicion cu e bebida alcoholico leve of fuerte den e restaurant no por ser bendi, entrega of duna, cu excepcion di restaurantnan den e edificio di Aeropuerto Internacional Reina Beatrix den e areanan unda bebida alcoholico leve of fuerte por ser bendi of entrega solamente na pasaheronan saliente of di transito.\nRefresquerianan cu ta bende bebida alcoholico leve por keda habri, bou condicion cu no ta permiti pa bende, entrega of duna e bebidanan alcoholico leve den e refresqueria.\nEn conexion cu esaki Minister di Husticia, Seguridad y Integracion mediante e Disposicion Ministerial di 18 di juni 2021, Nr. DWJZ No.1390/21, a prohibi tur tienda, localidad of lugar cu no ta rekeri un permiso pa bende bebida alcoholico leve, pa bende, entrega y/of duna cualkier bebida alcoholico durante e vigencia di Ley Seco.\nFinalmente Minister di Husticia, Seguridad y Integracion mediante e Disposicion Ministerial di 18 di juni 2021, Nr. DWJZ No.1390-A/21, a prohibi uzo di instalacionnan di zonido riba 25 di juni 2021 di 6 or di mainta te 8 or di anochi den un straal di 50 meter di un stembureau, si ta pa haci anuncionan di cualkier forma relaciona cu eleccion of pa toca musica.\nCuerpo Policial lo controla debidamente cumplimento di e medidanan menciona.